Riigi Infokommunikatsiooni Sihtasutus (RIKS) pidas täna läbirääkimisi esimese firmaga neist võimalikest sidepakkujatest, kes soovivad riigihanke korras telefoniteenust osutada.
'Saime täna alles esimese pakkuja jutule,' ütles RIKSi juhatuse esimees Marju Laur, kuid ei soovinud öelda, mis firmaga on tegu. '9. veebruaril selgub rohkem,' lisas Laur.
Riigile esitas pakkumisi kaheksa firmat. Aastas ostab riik RIKSi abil koos mobiilsideteenustega telefoniteenuseid 100-130 miljoni krooni eest.
ASi Eesti Telefon juhatuse esimees Valdo Kalm ütles, et tema juhitava firma esindajad kohtuvad RIKSiga järgmisel nädalal.
'See on väga põhjalik pakkumine - 6-7 cm paks raamat, hirmus mahukas,' ütles Kalm. 'Riik on aga väheke kiirustanud hanke korraldamisega.'
'Kõnede osas peab arvestama konkurentiga,' tõdes Kalm. 'Eesti liigub aga praegu e-riigi suunas ja siin näeme enda jaoks rohkem võimalusi. Rohkem ei saa seda teemat kommenteerida. Võtame asja rahulikult.'